Le Mespris de la vie et consolation contre la mort/« A l’homme resolus les menaces cruelles »
# Le Mespris de la vie et consolation contre la mort/« A l’homme resolus les menaces cruelles »

### XXXIII.

A l'homme resolus les menaces cruelles Des tyrans assassins, sont promesses de bien Les glaives ennemis tirez contre le sien Pour le guinder en haut, sont autant de cordelles,

Dez la nuit de ce monde, aus lumieres plus belles Du Ciel y va montant, & ne se peine rien Pourveu qu'il marche droit, de s'enquester combien Il doit encor moisir en ces prisons charnelles :

Car le mesme chemin qui le retirera Du monde frauduleus, soudain le guidera Au Royaume ETERNEL, franc de haine, & d'envie :

Par glaive, peste, faim, il aspire au tombeau, Et tirant de sa nuit un plus ardent flambeau Qui luy donne la mort, il luy donne la vie.

